Hornbiller

Hornbiller (Dynastinae) er en gruppe av biller som hører til familien skarabider (Scarabaeidae). Denne underfamilien omfatter noen av de aller største og tyngste billene. I Norge forekommer det bare én art i denne gruppen, neshornbillen (Oryctes nasicornis).


== Utseende ==

Middelsstore til meget store (10-175 millimeter) biller, kroppen mer eller mindre sylindrisk. På farge er de vanligvis svarte, men kan være kledt med lyse skjell, og dekkvingene er ofte rødlige eller gulaktige. Det er ofte stor forskjell på kjønnene. Hannen er vanligvis markert større enn hunnen, og har et langt horn på hodet, ofte også ett til tre fremoverrettede horn på pronotum. Disse hornene viser vanligvis såkalt allometrisk vekst, det vil si at de blir forholdsvis større jo større dyret er. Hos Dynastinae er det gjerne betydelig størrelsesvariasjon innen en art. Antennene er korte og vifteformede. Beina er temmelig lange, særlig forbeina kan være forlenget, ytterst med kraftige klør, leggen (tibia) har vanligvis kraftige tenner på yttersiden.
Larvene er fete og tynnhudete, vanligvis hvite, med C-formet kropp (scarabaeiforme larver).


== Levevis ==

Dynastinae forekommer hyppigst i skog, men kan leve i mange ulike miljøer. Bortsett fra gruppen Cyclocephalini besøker de sjelden blomster.
De fleste har larver som lever i død ved eller muld, der de eter råtnende vegetabilsk materiale og utviklingen tar gjerne flere år. Undergruppen Phileurini skiller seg fra de øvrige ved at både larver og voksne er rovdyr, med den mer næringsrike dietten kan larveutviklingen gå vesentlig raskere. Tross sine tunge kropper flyr disse billene godt. De eter gjerne råtnende frukt. Hannene bruker hornene sine til å sloss om hunnene, en hann prøver gjerne å få hornet under motstanderen og vippe ham over på ryggen. En del arter er regnet som skadedyr, enten fordi de voksne billene gnager på planter eller fordi larvene kan ete røtter.


== Utbredelse ==
Gruppen forekommer i alle verdensdeler bortsett fra Antarktis, men de fleste artene er tropiske.
Den er forholdsvis artsfattig i de nordlige områdene, med 13 arter funnet i Europa, men bare én (neshornbillen) i Nord-Europa.


== Systematisk inndeling ==
I nyere inndelinger blir gruppen ofte regnet som en familie for seg selv, Dynastidae.

Ordenen biller, Coleoptera
Underordenen Polyphaga
Overfamilien skarabider, Scarabaeoidea
Familien skarabider, (Scarabaeidae) Latreille, 1806
Underfamilien hornbiller, Dynastinae MacLeay, 1819
Stammen Agaocephalini Burmeister, 1847 – 11 slekter og 50 arter
Stammen Cyclocephalini Laporte de Castelnau, 1840 – 15 slekter og ca. 500 arter
Stammen Dynastini Mac Leay, 1819 – 12 slekter og ca. 100 arter, til dels kjempestore arter, blant andre:
Chalcosoma atlas (Linnaeus, 1758)
Herkulesbille, Dynastes hercules (Linnaeus, 1758)
Elefantbille, Megasoma elephas (Fabricius, 1775)
Stammen Hexodontini Lacordaire, 1856 – 3 slekter og 18 arter
Stammen Oryctini Mulsant, 1842 – 26 slekter og ca. 230 arter, i Europa:
Neshornbille, Oryctes nasicornis (Linnaeus, 1758)
Stammen Oryctoderini Endrödi, 1971 – 10 slekter og 30 arter
Stammen Pentodontini Mulsant, 1842 – ca. 100 slekter og 600 arter
Stammen Phileurini Burmeister, 1847 – 39 slekter og ca. 260 arter


== Referanser ==


== Kilder ==
Silfverberg, H. 1992. Enumeratio Coleopterorum Fennoscandiae, Daniae et Baltiae (Liste over Nordens biller). Helsinki.
Zahradník, J. og Chvála, M. 1991. Teknologisk forlags store bok om insekter. N.W. Damm. Om skarabider s. 270-279.
Dynastidae du monde- sjekkliste over artene Arkivert 5. august 2013 hos Wayback Machine.
Fauna Europaea Web Service Version 2.4 (2011) Utbredelsesdatabase over europeiske dyr


== Eksterne lenker ==
(no) hornbiller hos Artsdatabanken 
(sv) hornbiller hos Dyntaxa 
(en) hornbiller hos Fauna Europaea 
(en) hornbiller hos Fossilworks 
(en) hornbiller hos ITIS 
(en) hornbiller hos NCBI 
(en) Kategori:Dynastinae – bilder, video eller lyd på Wikimedia Commons 
Dynastinae – detaljert informasjon på Wikispecies 
Bildegalleri over Dynastinae